**ŽUR NA VLAKU!**

V petek, dne 28. 11. 2014 prireja Slovenska zveza za javno zdravje, okolje in tobačno kontrolo (SZOTK) koncert na vlaku!

Z namenom osveščanja javnosti o zdravi, aktivni mobilnosti in popularizaciji javnega potniškega prometa ter s tem skrbjo za naravo, zdravje in kvaliteto širšega bivalnega okolja, bo v sodelovanju z Mestno občino Maribor, Medobčinskim uradom za varstvo okolja in ohranjanje narave ter Občino Ruše, ob podpori Slovenskih železnic, organiziran in izpeljan *"Žur na vlaku"* in tako se bosta povezali dve bližnji občini s kulturnim dogodkom. K sodelovanju so pritegnili tudi Mariborsko Kolesarsko Mrežo (MKM) in Slovensko Kolesarsko Mrežo (SKM), srečanje z ruškimi kolesarskimi navdušenci pa bo povod za ustanovitev skupne iniciative in enotnega zastopanja  interesov v bodoče. Občine, ki so povezane z železnico, naj se povežejo tudi v kulturnem smislu! Železnica je najenostavnejša trajnostno mobilnostna rešitev, ki se ponuja - tukaj in zdaj.

*Vožnja z vlakom je lahko tudi zabavna. Trajnostna mobilnost je kulturna mobilnost.*

Z dogodkom želimo vplivati tudi na odločevalce in zato bodo k udeležbi povabljeni tudi predstavniki obeh občin. Izkoristili bomo to priložnost za kratek posvet o sledečih temah:

* KOLESARSKA POVEZAVA MARIBOR – RUŠE in DRAVSKA  KOLESARSKA POT - vzpostavitev in terminski plan
* ZAGON MREŽE KOLESARNIC NA ŽELEZNIŠKIH POSTAJAH po vzoru Kolesodvora v Mariboru
* PROSTORI ZA KOLESA NA VLAKU na primestnih in ostalih linijah
* PREDSTAVITEV PROJEKTA »ZDRAVO NA ZABAVO«, ki združuje organizatorje  prireditev ter ponudnike storitve javnih in drugih skupinskih prevozov (»Nizek ogljični odtis«, ki ga pustijo obiskovalci dogodkov na poti do cilja in nazaj, stimulacija/nagrajevanje za ekološko osveščene/aktivno mobilne obiskovalce, nacionalni projekt).

Srečanja se bodo udeležili tudi predstavniki nevladnih organizacij z vseh koncev Slovenije, saj bo druženje namenjeno mreženju in krepitvi ter opolnomočenju nevladnih organizacij s sorodnih področij delovanja (javno zdravje, varovanje okolja).

*Vsi na kolo! Vsi na vlak! Zdravo na zabavo!*

Podroben program najdete v tukaj.